Олимп дыщэр Кавказ щIалэгъуалэм кърехьэлIэ
Махуищ къудей дэкIмэ, зэхуащIыжынущ щIы хъурейр зи псэупIэ цIыхубэм я гулъытэр кIэрыпщIауэ Токио щекIуэкI XXXII гъэмахуэ Олимпиадэр . Ауэ къэнэжа махуищым гуIэфIтещIэжу хуагъэтIылъам ещхьу, Кавказым щыщ щIалэгъуалэм я ехъулIэныгъэхэм дунейр къагъэпсалъэ.
53-нэ дыщэ медалыр Урысейм къыхуахьащ псым тIурытIу щызэдесынымкIэ псоми япэ ища Ромашинэрэ Светланэрэ Колесниченкэ Светланэрэ. Ауэ зэхъуэкIыныгъэ гуащIэхэр езыгъэжьар боксымрэ бэнэкIэ хуитымрэ екIуу зыкъызыщыгъэлъэгъуа бэнакIуэхэрщ.
ШыщхьэуIум и 5-м Урысейм и медаль бжыгъэр боксым щыхигъэхъуащ килограмм 75-рэ нэхърэ мынэхъ хьэлъэхэм къахэжаныкIа Бакши Глеб и домбеякъым.
Дыщэр пщIэнтIэпс къабзэкIэ къэзызэуа нэгъуей щIалэ Батыргазиев Альберт и текIуэныгъэм къыщымынэу, и цIыху щIыкIэмкIи я гур къихьэхуат зылъэгъуахэм. Альберт и нэгум уиплъэмэ, игъащIэкIи уи фIэщ хъункъым килограмм 57-рэ нэхърэ мынэхъ хьэлъэхэм зы цIыху япэ щизымыгъэща спортсмен нэфIэгуфIэм и Iэр къиIэту зыгуэрым еуэфыну. Ауэ щыхъукIэ, ар зытекIуар США-м щыщ боксёр лъэрызехьэ дыдэхэм хабжэ Рэган Дюкщ. Урысейм щыщ лъэпкъ цIыкIум къызэрыхэкIам нэмыщIыж, Альберт къыщалъхуар Дагъыстэн дыдэми зи цIэр къыщыхэмыщ Нэгъуей щIыналъэрщ. Абы нэхъри нэхъ гухэхъуэ ищIащ олимп чемпионыщIэм къыдэщIа и лъэпкъэгъухэм я гуфIэгъуэ зэхэзежэр. 
Боксыр пщигъэгъупщэжыну гуащIэу екIуэкIащ бэнэкIэ хуитымкIэ зэхьэзэхуэри. ЯпэщIыкIэ и домбеякъ медалымкIэ дигъэгуфIащ Найфонов Артур.
Индием къикIа Рави Кумар 7:4-уэ текIуэри, а унэтIыныгъэ дыдэм дыщэ медалыр щызыIэригъэхьащ Дагъыстэным щыщ Угуев Заур (килограмм 57-рэ нэхърэ мынэхъ хьэлъэхэм).
ХъыбарыфIкIэ узыщагъэгугъ Кавказым щыщ адрей щIалэхэми. Осетин бэнакIуэ Сидаков Заурбек и хьэрхуэрэгъум 11:0 - у текIуэри, ужьрей зэпеуэм нэсакIэщ. Ардыдэм дагъыстэн щIалитI щызэхуэзэжынкIи хъунущ. Ахэр зыми егъэцIыхужын хуэмей, 2016 гъэм екIуэкIа Олимпиадэм и чемпион Садулаев Абдулрашидрэ абы куэдкIэ къыкIэрымыху Рашидов Гаджимурадрэщ.
А махуэ дыдэм башыр къагъэщхьэпэу лъагэу дэлъеинымкIэ зэпеуэхэм къахэжаныкIащ дыжьын медаль къэзыхьа Сидоровэ Анжеликэ.
Япэрей зэхьэзэхуэхэм пхыкIыну хунэсащ КъБР-м и цIыхубэм фIыуэ ялъагъу къалэкIыхь хъыджэбз Ласицкене Марии. Щэнейрэ дунейпсо чемпион хъуа Марие сантиметри 195-м щхьэдэлъыхри, иужьрей зэпеуэм нэсакIэщ. ШыщхьэуIум и 7-м Ласицкене зэхьэрхуэрэгъу 14 зыхэтыну иужьрей утыку ихьэгъуэм дыщигъэгуфIэну дыщогугъ.
ШыщхьэуIум и 6-м бэнэкIэ хуитымкIэ утыкум Венгрием къыбгъэдэкIыу ихьащ Хьэсэней къуажэм щыщ Мусукаев Исмэхьил. Ауэ, ди жагъуэ зэрыхъущи, щIалэр иужьрей зэпеуэм и Iыхьэ плIанэм япон бэнакIуэм щыпикIуэтащ.
Кавказ бэнакIуэхэм къакIэрымыхуу къыщIэкIащ боксым хэт Магомедалиевэ Земфирэ. ШыщхьэуIум и 6-м дагъыстэн хъыджэбзым Урысейм и 59-нэ медалыр (домбеякъ) къыхуихьащ. А унэтIыныгъэ дыдэм дыжьын медаль къыщилэжьащ Гаджимагомедов Муслим.
Медалхэм я бжыгъэ зэпеуэм ухэплъэмэ, шыщхьэуIум и 4-м Инджылызым Урысейр еханэ увыпIэм къригъэкIуэтэхауэ щытащ. Ауэ иужьрей махуэхэм къахуихьа ехъулIэныгъэхэм я фIыгъэкIэ ди спортсменхэр аргуэру етхуанэ увыпIэм дэкIуеижащ. Дыщыгугъынщ ар афIэкIа къемыIэбыхыжыну.
Тхыгъэр хьэзыр хъуакIэт осетин щIалэ Сидаков Заурбэч Урысейм 17-нэ дыщэ медалыр къызэрыхуихьа хъыбарыр къыщыIуам. Пщэдей ардыдэмкIэ дыщогугъ Кубэм щыщ и хьэрхуэрэгъум 4:0-у текIуэу кIэух зэпеуэм нэса Садулаев Абдулрашид.
ЧЭРИМ Марианнэ.
